CELEX: 32013R0207
Language: sl
Date: 2013-03-11 00:00:00
Title: Izvedbena uredba Komisije (EU) št. 207/2013 z dne 11. marca 2013 o odstopanju od Uredbe Sveta (ES) št. 73/2009 glede roka za revizijo odločitve o posebni podpori za leto 2013 in od Uredbe Komisije (ES) št. 1120/2009 glede obveščanja o taki reviziji

12.3.2013   
            
            
               SL
            
            
               Uradni list Evropske unije
            
            
               L 68/14
            
         IZVEDBENA UREDBA KOMISIJE (EU) št. 207/2013
   z dne 11. marca 2013
   o odstopanju od Uredbe Sveta (ES) št. 73/2009 glede roka za revizijo odločitve o posebni podpori za leto 2013 in od Uredbe Komisije (ES) št. 1120/2009 glede obveščanja o taki reviziji
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1) ter zlasti člena 142(c) in (r) Uredbe,
   ob upoštevanju naslednjega:
   
               (1)
            
            
               V skladu s členom 68(8) Uredbe (ES) št. 73/2009 so lahko države članice do 1. septembra 2012 pregledale odločitev iz člena 69(1) navedene uredbe in se odločile, da z učinkom od leta 2013 spremenijo zneske za financiranje posebne podpore iz člena 68(1) ali prenehajo uporabljati navedeno podporo.
            
         
               (2)
            
            
               Zaradi stalnega zviševanja cen krme, ki so mu botrovale neugodne podnebne razmere, ki so leta 2012 prizadele nekatere najpomembnejše dobavitelje žitaric v Uniji in po svetu, se države članice spopadajo s poslabšanjem ekonomskih razmer kmetijskih gospodarstev, zlasti v sektorjih mlečnih proizvodov ter govejega, telečjega, ovčjega in kozjega mesa. Ti sektorji so se na koncu navedenega leta srečevali s hudimi finančnimi težavami, ker ima cena krme pomemben delež v njihovih proizvodnih stroških. Kjer obstaja dejansko tveganje upočasnitve ali prekinitve dejavnosti, so nastale izredne razmere, ker bo to sčasoma privedlo do zmanjšanja ali opustitve proizvodnje v teh sektorjih. Trenutnega stanja ni bilo mogoče predvideti v času, ko bi države članice lahko pregledale odločitve za leto 2013 v skladu s členom 68(8) Uredbe (ES) št. 73/2009.
            
         
               (3)
            
            
               Posebna podpora iz člena 68(1) se zdi primerno orodje za obravnavanje takšnih razmer, in sicer z dodelitvijo podpore podjetjem, katerih donosnost je ogrožena. Da bi se obravnavalo poslabšanje položaja kmetov v sektorju mlečnih proizvodov ter govejega, telečjega, ovčjega in kozjega mesa ter da se preprečijo resne praktične in posebne težave, ki lahko vključujejo ponovno spreminjanje namembnosti v druge kmetijske dejavnosti ali prenos gospodarstev, bi bilo treba državam članicam omogočiti, da v novem roku pregledajo odločitve, sprejete za leto 2013.
            
         
               (4)
            
            
               Iz istih razlogov bi bilo treba podaljšati rok iz člena 50(3) Uredbe Komisije (ES) št. 1120/2009 z dne 29. oktobra 2009 o podrobnih pravilih za izvajanje sheme enotnega plačila iz naslova III Uredbe Sveta (ES) št. 73/2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete (2) za obveščanje Komisije o taki reviziji.
            
         
               (5)
            
            
               Zato je primerno odstopati od Uredbe (ES) št. 73/2009 in Uredbe (ES) št. 1120/2009.
            
         
               (6)
            
            
               Ker se odstopanja nanašajo na leto 2013, bi morala ta uredba začeti veljati na dan objave v Uradnem listu Evropske unije.
            
         
               (7)
            
            
               Ukrepi iz te uredbe so v skladu z mnenjem Upravljalnega odbora za neposredna plačila –
            
         SPREJELA NASLEDNJO UREDBO:
   Člen 1
   Odstopanje od Uredbe (ES) št. 73/2009
   Z odstopanjem od člena 68(8) Uredbe (ES) št. 73/2009 lahko države članice do 22. marca 2013 pregledajo odločitve, sprejete v skladu s členom 69(1) navedene uredbe glede posebne podpore, ki se dodeli sektorju mlečnih proizvodov ter govejega, telečjega in/ali ovčjega in kozjega mesa z učinkom od leta 2013.
   Člen 2
   Odstopanje od Uredbe (ES) št. 1120/2009
   Z odstopanjem od prvega pododstavka člena 50(3) Uredbe (ES) št. 1120/2009 države članice do 22. marca 2013 obvestijo Komisijo o posebnih podpornih ukrepih, ki jih nameravajo izvajati v sektorju mlečnih proizvodov, govejega, telečjega in/ali ovčjega in kozjega mesa.
   Člen 3
   Začetek veljavnosti
   Ta uredba začne veljati na dan objave v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 11. marca 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 30, 31.1.2009, str. 16.
   
      (2)  UL L 316, 2.12.2009, str. 1.